Illum, il-Kummissjoni Ewropea addottat proposta biex tirrevedi r-regoli tal-UE dwar in-Networks trans-Ewropej tal-Enerġija (ir-Regolament tat-TEN-E) sabiex tappoġġja l-modernizzazzjoni tal-infrastruttura tal-enerġija transfruntiera u tilħaq l-objettivi tal-Patt Ekoloġiku Ewropew. Il-progress tal-Ewropa lejn ekonomija newtrali għall-klima, waħda li topera permezz ta' enerġija nadifa, jeħtieġ infrastruttura ġdida adattata għal teknoloġiji ġodda. Il-politika tat-TEN-E tappoġġja din it-trasformazzjoni permezz ta' proġetti ta' interess komuni (PCIs), li jridu jikkontribwixxu biex tinkiseb il-mira għat-tnaqqis tal-emissjonijiet tal-UE għall-2030 u tan-newtralità klimatika sal-2050. Ir-Regolament rivedut se jkompli jiżgura li l-proġetti ġodda jirrispondu għall-objettivi tal-integrazzjoni tas-suq, tal-kompetittività u tas-sigurtà tal-provvista. Il-Viċi President Eżekuttiv għall-Patt Ekoloġiku, Frans Timmermans, qal: “Issa huwa l-mument li ninvestu fl-infrastruttura tal-enerġija tal-futur. Ir-regoli riveduti tat-TEN-E se jippermettu li t-teknoloġiji nodfa jsiru parti mis-sistema tal-enerġija tagħna — fosthom l-istrutturi lil hinn mill-kosta tar-riħ u l-idroġenu. Irridu niġġeddu u naġġornaw issa biex nilħqu l-għan tal-Patt Ekoloġiku għan-newtralità klimatika sal-2050.” Il-Kummissarju għall-Enerġija, Kadri Simson, qalet: “Il-qafas tat-TEN-E attwali kien fundamentali għall-ħolqien ta' suq tal-enerġija tabilħaqq uniku, minħabba li dan għen biex isir iktar integrat, kompetittiv u sikur. Iżda l-miri għall-klima ambizzjużi tagħna jitolbu enfasi iktar qawwija fuq is-sostenibbiltà u teknoloġiji nodfa ġodda. Huwa għalhekk li l-proposta tagħna tagħti prijorità lill-grilji elettriċi, lill-enerġija lil hinn mill-kosta u lill-gassijiet rinnovabbli, filwaqt li l-infrastruttura li topera biż-żejt u l-gass naturali mhix se tibqa' eliġibbli għall-appoġġ.” Ir-Regolament tat-TEN-E l-ġdid se jikkontribwixxi għall-objettiv tat-tnaqqis tal-emissjonijiet tal-UE, billi jippromwovi l-integrazzjoni ta' sorsi ta' enerġija rinnovabbli u ta' teknoloġiji ġodda li jaħdmu b'enerġija nadifa fis-sistema tal-enerġija. Se jkompli jgħaqqad reġjuni li bħalissa huma iżolati mis-swieq tal-enerġija Ewropej, isaħħaħ l-interkonnessjonijiet transfruntiera eżistenti u jippromwovi l-kooperazzjoni mal-pajjiżi sħab. Se jgħin ukoll biex titwassal infrastruttura transfruntiera billi jipproponi modi li bihom jiġu ssimplifikati u aċċellerati l-proċeduri ta' permessi u awtorizzazzajonijiet. Il-proposta tal-Kummissjoni tinkludi: Sfond Ir-Regolament dwar in-Networks Trans-Ewropej tal-Enerġija (TEN-E), adottat fl-2013, jistabbilixxi regoli għall-iżvilupp f'waqtu u l-interoperabbiltà tan-networks trans-Ewropej tal-enerġija. Ir-Regolament għen biex jinkisbu l-objettivi tal-politika tal-enerġija tal-UE li ġejjin: jiżgura l-funzjonament tas-suq intern tal-enerġija u s-sigurtà tal-provvista fl-Unjoni; jippromwovi l-effiċjenza fl-enerġija u l-iffrankar fl-użu tal-enerġija kif ukoll l-iżvilupp ta' forom ta' enerġija ġodda u rinnovabbli; u jippromwovi l-interkonnessjoni ta' networks tal-enerġija. L-implimentazzjoni tar-Regolament tat-TEN-E u l-PCIs fir-reġjuni kollha żiedu l-interkonnessjonijiet tal-enerġija madwar l-UE. Dan għen biex jintemm l-iżolament tal-Istati Membri, titjieb l-integrazzjoni tas-suq u sseħħ il-konverġenza tal-prezzijiet madwar l-Ewropa. Għal aktar informazzjoni Mistoqsijiet imwieġba dwar ir-Regolament tat-TEN-E rivedut Skeda informattiva dwar ir-Regolament tat-TEN-E rivedut Proposta dwar ir-Regolament tat-TEN-E rivedut Annessi tal-proposta tar-Regolament tat-TEN-E rivedut Paġna web tal-Proġetti ta' Interess Komuni